Oficiālais Vēstnesis 304 E , 01/12/2005 Lpp. 0398 - 0400



P6_TA(2005)0055 Vēlēšanas Moldovā Eiropas Parlamenta rezolūcija par parlamenta vēlēšanām Moldovā Eiropas Parlaments, - ņemot vērā Parlamenta iepriekšējās rezolūcijas par situāciju Moldovā, it īpaši Parlamenta 2003. gada 18. decembra rezolūciju [1], - ņemot vērā 1994. gada 28. novembrī parakstīto Moldovas un ES Partnerības un sadarbības līgumu, kas stājās spēkā 1998. gada 1. jūlijā, - ņemot vērā Komisijas 2004. gada 12. maija Paziņojumu par Eiropas kaimiņattiecību politiku (KOM (2004)0373), - ņemot vērā ES-Moldovas Parlamentu sadarbības komitejas 2003. gada 11. jūnija nobeiguma paziņojumu un ieteikumus, - ņemot vērā rīcības plānu Moldovai, ko iesniedza apstiprināšanai 2005. gada 22. februāra ES-Moldovas Sadarbības padomes sanāksmē, - ņemot vērā prezidentūras 2005. gada 9. februāra deklarāciju Eiropas Savienības vārdā par paredzētajām parlamenta vēlēšanām Moldovā, - ņemot vērā EDSO Demokrātisko institūciju un cilvēktiesību biroja (EDSO/DICB) izstrādāto vajadzību novērtējuma misijas ziņojumu par parlamenta vēlēšanām Moldovā, - ņemot vērā Reglamenta 103. panta 4. punktu, A. tā kā Eiropas kaimiņattiecību politika atzīst Moldovas eiropeisko virzību un Moldovas kā valsts, kam ir ciešas vēsturiskās, kultūras un ekonomiskās saites ar ES dalībvalstīm, nozīmi; B. tā kā šīs kaimiņattiecību politikas kontekstā ir sagatavota rīcības programma, kurā iekļauti priekšlikumi, lai veicinātu politiskās un administratīvās reformas, kas Moldovai ļaus pakāpeniski iekļauties ES politikās un programmās; C. tā kā patiesas un līdzsvarotas partnerattiecības var attīstīties tikai uz kopīgu vērtību pamata, it īpaši attiecībā uz demokrātiju, tiesiskumu, kā arī cilvēktiesību un pilsoņu tiesību ievērošanu; D. tā kā Moldovas prezidents Vladimirs Voroņins 2004. gada 11. decembrī paziņoja, ka viņa valstij "nav citas izvēles", kā tikai nekavējoties virzīties uz integrāciju Eiropā; E. tā kā parlamenta vēlēšanas Moldovā notiks 2005. gada 6. martā; F. tā kā šīs vēlēšanas ir jāuzskata par nopietnu pārbaudi demokrātijas konsolidācijai Moldovā un tās uzticībai kopīgām vērtībām; G. tā kā kopīgie EDSO, DICB un Eiropas Padomes Venēcijas komisijas ieteikumi par iespējamajiem uzlabojumiem ar vēlēšanām saistītajos tiesību aktos un vēlēšanu administrāciju vēl nav pilnībā īstenoti; H. tā kā tiek paustas nopietnas bažas par valdības kontroli pār sabiedriskajiem plašsaziņas līdzekļiem un spiedienu uz privātajiem plašsaziņas līdzekļiem, kā arī par vispārēju pieejas trūkumu plašsaziņas līdzekļiem; tā kā ir izteiktas arī bažas par administratīvo resursu nelikumīgu izmantošanu par labu iestāžu atbalstītiem kandidātiem; I. tā kā vēl joprojām pastāv neskaidrības par vēlēšanu sarakstiem, it īpaši attiecībā uz iespējām balsot ārvalstīs dzīvojošiem pilsoņiem un studentiem; J. tā kā Moldovas valdība apsūdzēja separātiskā Piedņestras reģiona varas iestādes par sasprindzinājuma uzturēšanu pirms martā paredzētajām vēlēšanām, mobilizējot atvaļinātos virsniekus un koncentrējot bruņotas vienības; K. uzsver, ka jaunās valdības demokrātiskā leģitimitāte stiprinās iespējas panākt virzību uz pilnīgu Piedņestras reģiona konflikta risinājumu, kurā ir ņemta vērā Moldovas suverenitāte un teritoriālā vienotība; 1. uzsver, cik nozīmīgi ir stiprināt sakarus starp ES un Moldovu — cita starpā, nekavējoties ieceļot Eiropas Savienības īpašo pārstāvi Moldovā un atverot Komisijas pārstāvniecību Moldovā — un apstiprina, ka ir jāstrādā kopā pie tā, lai veicinātu stabilitāti, drošību un pārticību Eiropas kontinentā un novērstu jaunu robežšķirtņu veidošanos; 2. izsaka ciešu un pastāvīgu atbalstu Moldovas iedzīvotāju centieniem Moldovā izveidot pilnīgi funkcionējošu demokrātiju, nodrošināt tiesiskumu un cilvēktiesību ievērošanu; 3. uzsver, ka drīzās vēlēšanas, it īpaši starptautisko demokrātijas normu ievērošana vēlēšanu procesā ir ļoti būtiska Moldovas un Eiropas Savienības attiecību turpmākajai attīstībai; 4. mudina Modovas varas iestādes veikt visus nepieciešamos pasākumus, lai nodrošinātu, ka parlamenta vēlēšanas ir brīvas un taisnīgas gan vēlēšanu dienā, gan pirmsvēlēšanas kampaņas laikā, tādējādi ievērojot Moldovas starptautiskās saistības, ko noteikusi Eiropas Padome un EDSO; 5. it īpaši lūdz Moldovas varas iestādes nodrošināt, lai vēlēšanas būtu pārredzamas, panākot to ar objektīvu un plurālistisku kampaņas atspoguļojumu plašsaziņas līdzekļos un valsts administrācija vienlīdzīgu attieksmi pret visiem kandidātiem, partijām un to atbalstītājiem; 6. aicina Moldovas varas iestādes garantēt vēlēšanu tiesības visiem valsts iedzīvotājiem, arī studentiem, ārpus valsts strādājošiem pilsoņiem, kā arī tiem, kuru personības dokumentu derīguma termiņš beidzās tieši pirms vēlēšanām; 7. izsaka gandarījumu par Moldovas varas iestāžu izteikto uzaicinājumu starptautiskajiem novērotājiem būt klāt parlamenta vēlēšanās, bet tajā pašā laikā mudina tās dot vienlīdzīgu iespēju arī Moldovas pilsoniskās sabiedrības pārstāvjiem; 8. mudina dalībvalstis, it īpaši Itāliju un Portugāli, kur dzīvo vairums izceļotāju no Moldovas, rast veidus, lai ļautu Moldovas vēstniecībām atvērt vēlēšanu iecirkņus ne tikai vēstniecību ēkās, tādējādi ļaujot pēc iespējas lielākam skaitam imigrantu no Moldovas piedalīties vēlēšanās; 9. lūdz Moldovu un separātisko Piedņestras reģionu atsākt izlīguma sarunas, mudina vidutājus divkāršot centienus palīdzēt šim procesam un apliecina savu apņemšanos atbalstīt problēmas pilnīgu risinājumu, izmantojot visus savā rīcībā esošos instrumentus un apspriežoties ar EDSO; 10. šajā sakarā izsaka gandarījumu par vienbalsīgi pieņemto Padomes 2004. gada 26. augusta lēmumu [2] līdz 2005. gada 27. februārim noteikt 17 Piedņestras reģiona vadītājiem, kuri ir atbildīgi par konflikta politiska risinājuma kavēšanu, ierobežojumus, piemēram aizliegumu saņemt vīzu; 11. atgādina par Padomes priekšlikumu attiecībā uz kopīgu krīzes pārvarēšanu un uzsver, ka Krievija ir lielā mērā atbildīga par stāvokli šajā reģionā, uzturot te apmēram 2500 karavīru, kurus saskaņā ar lēmumu, ko pieņēma 1999. gada augstāka līmeņa EDSO sanāksmē Stambulā, vajadzēja izvest līdz 2002. gada beigām; 12. uzdod priekšsēdētājam nosūtīt šo rezolūciju Padomei, Komisijai, Eiropas Padomes ģenerālsekretāram, EDSO ģenerālsekretāram un DICB direktoram, kā arī Moldovas, Rumānijas, Krievijas,Ukrainas un ASV valdībām un parlamentiem. [1] OV C 91 E, 15.4.2004., 692. lpp. [2] OV L 279, 28.8.2004., 47. lpp. --------------------------------------------------